Pranešimas žiniasklaidai

2025 m. liepos 28 d.

**Gabiausiems šalies moksleiviams „Maxima“ skiria 120 tūkst. eurų stipendijų fondą: jau galima teikti paraiškas**

**Lietuviško prekybos tinklo „Maxima“ organizuojamas konkursas „Lietuvos Maximalistai“ jau 23 kartą kviečia gabiausius ir talentingiausius Lietuvos moksleivius teikti paraiškas ir varžytis dėl stipendijų visiems ateinantiems mokslo metams. Moksleivius remiančiam konkursui „Maxima“ įsteigė 120 tūkst. eurų fondą.**

Per visą konkurso „Lietuvos Maximalistai“ gyvavimo laikotarpį, „Maxima“, skatindama gabių ir gerai besimokančių moksleivių motyvaciją, stipendijų fondui jau skyrė beveik 1 mln. eurų. Praėjusiais metais šis „Maximos“ konkursas sulaukė rekordinio susidomėjimo – paraiškas pateikė daugiau nei 800 moksleivių, o 126 iš jų buvo skirtos finansinės stipendijos.

„Gabūs, motyvuoti, savo talentais išsiskiriantys vaikai – Lietuvos ateitis. Norime padėti jiems augti ir siekti ambicingų tikslų. Per daugiau nei du dešimtmečius, kai nuosekliai investuojame į talentus, „Lietuvos Maximalistų“ stipendijas gavo tūkstančiai moksleivių, daugelis jų tapo ryškiais savo sričių atstovais. Šis konkursas nėra tik finansinė parama – norime parodyti, kad talentingi vaikai yra matomi, kad jų pastangos siekti savo tikslų yra vertinamos. Tai – paskatinimas tikėti savo jėgomis ir drąsiai svajoti“, – sako „Maximos“ generalinė direktorė Jolanta Bivainytė.

Paraiškas stipendijoms gauti moksleiviai kviečiami teikti nuo liepos 28 d. iki rugsėjo 8 d. Atrinkti konkurso laimėtojai visus mokslo metus kas mėnesį gaus 100 arba 200 eurų dydžio stipendijas. Ši finansinė parama skirta padėti moksleiviams aktyviau įsitraukti į įvairias veiklas, gilinti žinias bei tobulinti savo gebėjimus.

„Lietuvos Maximalistų“ stipendiją net šešerius metus iš eilės gavęs mažeikiškis Rokas Slančiauskas teigia, kad jam šis konkursas suteikė ypatingos patirties, tapo ne tik prasmingos veiklos įvertinimu, bet ir įpareigojimu tęsti pradėtus darbus.

„Žinoma, stipendija yra reikšminga finansinė paskata, tačiau ne mažiau svarbus ir pats garbingas „Lietuvos Maximalisto“ vardas. Gauta stipendija, be abejonės, prisidėjo prie svajonių ir siekių įgyvendinimo: pirmiausia leido siekti asmeninio tobulėjimo įsitraukiant į visuomeninę jaunimo organizacijų veiklą, dalyvaujant įvairiose tarptautinėse konferencijose ir seminaruose“, – tvirtina R. Slančiauskas.

Moksleiviai gali varžytis vienoje iš pasirinktų aštuonių kategorijų: mokslo, sporto, muzikos, kūrybos ir meno, savanorystės ir visuomeniškumo, technologijų ir inovacijų, tvarumo ir ekologijos bei tiesiog puikaus mokymosi. Paraiškas kiekvienos srities stipendijoms gauti vertins tos srities atstovai ir ekspertai.

„Lietuvos Maximalistų“ konkurse gali dalyvauti visi 1–12 klasių Lietuvos bendrojo ugdymo mokyklų mokiniai. Paraiškos pildymo forma pritaikyta pagal mokinių amžių: vaikus iki 14 metų registruoja tėvai ar globėjai, 14–17 metų mokiniai anketą pildo patys, tačiau reikalingas tėvų sutikimas, o nuo 18 metų mokiniai paraiškas gali teikti savarankiškai.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

**Daugiau informacijos**:

El. paštas komunikacija@maxima.lt